**Kari Noreger** (født 1954) er en norsk dukkemaker og kostymedesigner.

Per 2017 hadde hun verksted på Nesodden.

Kunstnerisk virke
-----------------

Hun var hospitant på Statens håndverks- og kunstindustriskole, og arbeidet fra 1979 til 1983 som teatertekniker. Deretter begynte hun å spesialisere seg i fremstilling av teaterdukker og masker. Siden 1985 har hun laget dukker og masker til et stort antall norske figurteaterproduksjoner. Hun har også virket som kostymedesigner. Hun tegnet kostymene til Nationaltheatrets oppsetning av Sverre Brandts *Reisen til julestjernen* i 1993 og 2007. I 1995 var hun ansvarlig for spesialeffektene til Nationaltheatrets oppsetning av Thorbjørn Egners *Folk og røvere i Kardemomme by*. I 2005 var hun dukkemaker for Nationaltheatrets nye versjon av *Folk og røvere i Kardemomme by*, samt for Figurteatret i Nordlands krim-komedie *Kjøttbeinmysteriet*.

Noreger har vært dukkemaker for flere forestillinger ved Oslo Nyes Dukketeater. Det gjaldt blant annet stykket *Speiltrollet*, som var skrevet av Else Færden og hadde urpremiere på Oslo Nye Dukketeater 19. september 1986; regien var ved Kjerst Germeten. I 2007 satte Oslo Nye opp *Trollmannen fra Oz* i regi av Kenneth Dean, og med Kari Noregers dukker.

I 2011 arbeidet hun ved Figurteatret i Nordland, og ble da en av kunstnerne som medvirket i 'mellomstikkene' i en episode av NRK TVs programserie *Norge Rundt*.

I 2012 viste hun utstillingen *Animalesque* som Månedens Kunstner i Nesoddhuset Galleri og Verkstedutsalg. Arbeidene på denne utstillingen hadde utgangspunkt i trerøtter som Noreger hadde omskapt til ulike dyre- og fabelfigurer.

Noreger har i årenes løp laget dukkene til en rekke norske figurteaterforestillinger, men har også samarbeidet med utenlandske kompanier. Hun var en av tre figurmakere som laget figurene til Duda Paiva Companys produksjon *Man Beast*, som kompaniet hadde urpremiere på i Oslo i 2012 og deretter turnerte rundt i verden med. Produksjonen var også på norgesturné i 2012 og 2013. I 2013 hadde Tromsø-kompaniet *Ferske Scener* premiere på produksjonen *Lillemia*, med figurer laget av Kari Noreger.

I 2015 var Noreger dukkemaker for Nordland Teaters oppsetning *Ruffen og drageslottet*, som var basert på Tor Åge Bringsværds og Thore Hansens bildebøker om sjøormen Ruffen. Manus og regi var ved Torunn Tusj.

I januar 2018 hadde Oslo Nye Dukketeater premiere på stykket *De tre små griser*, som er en musikal for figurteaterdukker. Kari Noreger hadde laget teaterdukkene til forestillingen.

Referanser
----------

1. ↑   www.proff.no, besøkt 25. desember 2017[Hentet fra Wikidata]
2. ↑  «Verksted Nissestua Kari Noreger - Nesoddtangen». *www.proff.no*. Arkivert fra originalen 26. desember 2017. Besøkt 25. desember 2017.
3. 1 2  «Kari Noreger». *sceneweb.no* **(norsk)**. Besøkt 21. desember 2017.
4. 1 2  Nesoddhuset Galleri og Verkstedutsalg. «Kari Noreger er Månedens Kunstner på NesoddHuset». *Listen*. Besøkt 26. desember 2017. «Fra: 03/11 - 2012 Til: 30/11 - 2012»
5. 1 2 3  «Kari NOREGER | Nationaltheatrets forestillingsarkiv». *forest.nationaltheatret.no* **(norsk)**. Besøkt 26. desember 2017.
6. ↑  «Kjøttbeinmysteriet». *sceneweb.no* **(norsk)**. Besøkt 11. mars 2018.
7. ↑  Færden, Else (1986). *Speiltrollet : et spill for dukker*. Solum. ISBN 8256004363.
8. ↑  «Magi i stallen». *Aftenposten*. 28. januar 2007. Besøkt 26. desember 2017. «— Historien er jo full av magi og merkelige figurer. Dette er også for voksne, sier Dean. Dukkemaker Kari Noreger er enig.»
9. ↑  «Norge Rundt». NRK TV. 11. februar 2011. Besøkt 22. desember 2017.
10. ↑  www.teatretvart.no/. «Man Beast - Teatret Vårt». *www.teatretvart.no* **(norsk)**. Arkivert fra originalen 8. mars 2018. Besøkt 8. mars 2018. «På scenen: Vilde Halle Ekeland, Anette Martinsen og Iztok Luþar. / Team: Koreografi, design og konsept: Duda Paiva. Dramaturg: Jaka Ivanc. Komponist og lyddesign: Erikk McKenzie. Lysdesign: Kai Roger Havn. Videodesign: Wilco Alkema og Mark Verhoef. Dukkemakere: Kari Noreger, Jim Barnard og Joze Lasic. / Riksteatret i samarbeid med Agder Teater/Kilden Teater- og Konserthus, Lutkovno Gledaliðèe Ljubljana og DudaPaiva Company/Laswerk.»
11. ↑  «Lillemia - Ferske Scener». *Ferske Scener*. 7. april 2013. Besøkt 8. mars 2018.
12. ↑  «Ruffen og Drageslottet – Hamsunsenteret 30. oktober | MØRSVIKBOTN – MURGOS». *fjordinord.no*. 30. oktober 2015. Besøkt 26. desember 2017.
13. ↑  «Tre små griser». Arkivert fra originalen 22. desember 2017. Besøkt 22. desember 2017.
14. ↑  «De tre små griser - Oslo Nye». *Oslo Nye*. 23. oktober 2017. Arkivert fra originalen 22. desember 2017. Besøkt 21. desember 2017.

Eksterne lenker
---------------

* Om Kari Noreger på www.sceneweb.no
* Bilde av marionettedukken *Store-Anne Klovn*, laget av Kari Noreger for Annes Dukketeaterverksted (Anne Helgesen)